

**LIETUVOS RESPUBLIKOS KULTŪROS MINISTRAS**

**ĮSAKYMAS**

**dėl TAUTINIŲ, ARCHEOLOGINIŲ, ISTORINIŲ KOSTIUMŲ MĖGĖJŲ MENO KOLEKTYVAMS GAMYBOS IR ĮSIGIJIMO IŠLAIDŲ DALINIO FINANSAVIMO TVARKOS APRAŠo patvirtinimo**

2019 m. liepos 1 d.Nr. ĮV-460

Vilnius

Vadovaudamasis Lietuvos Respublikos Vyriausybės 2010 m. kovo 24 d. nutarimo Nr. 330 „Dėl ministrams pavedamų valdymo sričių“ 1.5.2 papunkčiu, Lietuvos Respublikos kultūros ministerijos nuostatų, patvirtintų Lietuvos Respublikos Vyriausybės 2010 m. spalio 13 d. nutarimu Nr. 1469 „Dėl Lietuvos Respublikos kultūros ministerijos nuostatų patvirtinimo“, 8.5 ir 9.5.1 papunkčiais ir siekdamas užtikrinti mėgėjų meno kolektyvų aprūpinimą tautiniais, archeologiniais, istoriniais kostiumais bei sudaryti jiems sąlygas dalyvauti Lietuvos dainų šventėse:

1. T v i r t i n u pridedamą Tautinių, archeologinių, istorinių kostiumų mėgėjų meno kolektyvams gamybos ir įsigijimo išlaidų dalinio finansavimo tvarkos aprašą (toliau – tvarkos aprašas).

2. P a v e d u Lietuvos nacionalinio kultūros centro direktoriui Sauliui Liausai užtikrinti tinkamą tvarkos aprašo įgyvendinimą.

Kultūros ministras Mindaugas Kvietkauskas

PATVIRTINTA:

Lietuvos Respublikos kultūros ministro

2019 m. liepos 1 d. įsakymu Nr. ĮV-460

**TAUTINIŲ, archeologinių, istorinių KOSTIUMŲ MĖGĖJŲ meno kolektyvams GAMYBOS ir įsigijimo išlaidų DALINIO FINANSAVIMO tvarkos aprašas**

**I SKYRIUS**

**BENDROSIOS NUOSTATOS**

1. Tautinių, archeologinių, istorinių kostiumų (toliau – Kostiumai) mėgėjų meno kolektyvams gamybos ir įsigijimo išlaidų dalinio finansavimo tvarkos aprašas (toliau – Aprašas) nustato būtinuosius reikalavimus mėgėjų meno kolektyvams, paraiškų pateikimo, jų vertinimo, dalinio finansavimo lėšų skyrimo, Kostiumų gamybos ir įsigijimo išlaidų kontrolės tvarką.

2. Teisę gauti Kostiumų gamybos ir įsigijimo išlaidų dalinio finansavimo lėšas (toliau – dalinio finansavimo lėšos) turi juridinis asmuo ar juridiniai asmenys (toliau – Pareiškėjas), kuriame veikia mėgėjų meno kolektyvas ar kolektyvai (toliau – Kolektyvas), dalyvaujantys Lietuvos dainų šventėse, išskyrus dalyvavimą Lietuvos moksleivių dainų šventėse.

3. Dalinio finansavimo lėšos konkursu skiriamos iš Lietuvos Respublikos valstybės biudžeto asignavimų, skirtų Lietuvos Respublikos kultūros ministerijai (toliau – Kultūros ministerija).

4. Dalinio finansavimo lėšos skiriamos Lietuvos Respublikos kultūros ministro įsakymu, atsižvelgiant į Lėšų skyrimo mėgėjų meno kolektyvų tautiniams, archeologiniams, istoriniams kostiumams įsigyti komisijos (toliau – Komisija), veikiančios pagal Lietuvos nacionalinio kultūros centro (toliau – Centras) patvirtintą Komisijos darbo reglamentą, pasiūlymus.

5. Dalinio finansavimo lėšos sudaro ne daugiau kaip 50 procentų Kostiumams įsigyti reikalingų lėšų.

**II SKYRIUS**

**BŪTINIEJI REIKALAVIMAI KOLEKTYVUI**

6. Kolektyvas turi atitikti šiuos būtinuosius reikalavimus:

6.1. Kolektyvui turi būti suteikta I–III meninio lygio kategorija pagal Kategorijų suteikimo mėgėjų meno kolektyvams pagal meninį lygį, veiklą ir pasiektus rezultatus nuostatus, patvirtintus kultūros ministro 2008 m. kovo 17 d. įsakymu Nr. ĮV-145 „Dėl Kategorijų suteikimo mėgėjų meno kolektyvams pagal meninį lygį, veiklą ir pasiektus rezultatus nuostatų patvirtinimo“;

6.2. Kolektyvas yra dalyvavęs bent vienoje iš dviejų pastarųjų Lietuvos dainų švenčių;

6.3. Kolektyvo meninė, kūrybinė, koncertinė veikla yra aktyvi;

6.4. Kolektyvą sudaro ne mažiau kaip keturi asmenys;

6.5. Kolektyvui per pastaruosius trejus metus Centras nėra perdavęs visiškai sukomplektuotų Kostiumų panaudos pagrindais laikinai neatlygintinai valdyti ir naudotis ar iš valstybės biudžeto lėšų nebuvo skirtas finansavimas sukomplektuotiems Kostiumams pagaminti ar įsigyti.

**III SKYRIUS**

**PARAIŠKų pateikimas**

7. Ne vėliau kaip iki kiekvienų metų kovo 31 d. Centro tinklalapyje skelbiamas kvietimas teikti paraiškas dalinio finansavimo lėšoms gauti, kuriame nurodoma:

7.1. paraiškų priėmimo laikotarpis;

7.2. Centro paskirto atsakingo darbuotojo (toliau – Centro darbuotojas) vardas, pavardė, telefono numeris ir elektroninio pašto adresas;

7.3. kita svarbi informacija.

8. Pareiškėjų pagal Aprašo 1 priede pateiktą formą užpildytos ir pasirašytos paraiškos pateikiamos paštu, elektroniniu paštu arba pristatomos Centro buveinės adresu.

9. Kartu su paraiška Pareiškėjas turi pateikti dokumentą, patvirtinantį, kad Pareiškėjas ar kitas juridinis ar fizinis asmuo įsipareigoja skirti ne mažiau kaip 50 procentų Kostiumams pagaminti ar įsigyti reikalingų lėšų.

10. Pareiškėjas atsako už paraiškose ir pridedamuose dokumentuose pateiktos informacijos tikrumą. Pateikęs tikrovės neatitinkančią informaciją, Pareiškėjas trejus metus netenka teisės teikti paraiškas dėl dalinio finansavimo skyrimo šio Aprašo nustatyta tvarka.

11. Po kvietime nustatyto termino pateiktos paraiškos grąžinamos Pareiškėjui ir nevertinamos.

**IV SKYRIUS**

**PARAIŠKŲ VERTINIMAS IR DALINIO FINANSAVIMO LĖŠŲ SKYRIMAS**

12. Paraiškų vertinimą sudaro trys etapai:

12.1. administracinės atitikties vertinimo;

12.2. ekspertinio vertinimo;

12.3. Komisijos vertinimo.

13. Administracinės atitikties vertinimą atlieka Centro darbuotojas ne vėliau kaip per 3 darbo dienas nuo paraiškų gavimo dienos. Jo metu nustatoma, ar paraiška pateikta pagal jai keliamus formos ir turinio reikalavimus ir ar nėra nustatyta šio Aprašo 10 punkte nurodyta aplinkybė.

14. Jeigu per administracinės atitikties vertinimą nustatoma, kad paraiškoje pateikti ne visi duomenys arba jie yra neišsamūs, Centro darbuotojas per 5 darbo dienas nuo paraiškos gavimo dienos raštu ar elektroniniu paštu informuoja Pareiškėją apie nustatytus trūkumus ir nustato terminą jiems ištaisyti, kuris neturi būti trumpesnis kaip 5 darbo dienos ir ilgesnis kaip 15 darbo dienų.

15. Jeigu Pareiškėjas neištaiso trūkumų, nepateikia duomenų ar trūkstamų dokumentų per nustatytą terminą arba trūkumo pašalinti neįmanoma, paraiška atmetama ir tolesniuose etapuose nesvarstoma.

16. Centro darbuotojas per 20 darbo dienų nuo paraiškų pateikimo laikotarpio pabaigos pateikia formos ir turinio reikalavimus atitinkančias paraiškas Centro vadovo paskirtiems atitinkamų mėgėjų meno sričių specialistams (toliau – Centro specialistai) ekspertiniam vertinimui atlikti. Centro specialistai per 7 darbo dienas nuo paraiškų gavimo dienos patikrina, ar kolektyvai atitinka šio Aprašo 6 punkte numatytus būtinuosius reikalavimus, ir perduoda paraiškas Komisijos vertinimui.

17. Jeigu Kolektyvas neatitinka šio Aprašo 6 punkte numatytų būtinųjų reikalavimų, paraiška atmetama ir tolesniame etape nesvarstoma.

18. Komisijos nariai turi teisę kreiptis į Centro specialistus, teikusius informaciją paraiškų suvestinėje, dėl papildomos informacijos, naudotis kitais informacijos šaltiniais.

19. Komisija svarsto paraiškas pagal Aprašo 2 priede pateiktoje Lėšų poreikio vertinimo lentelėje nustatytus kriterijus ir individualiai jas vertina skirdama balus.

20. Komisija, atlikusi visų perduotų paraiškų vertinimą pagal kriterijus, sudaro paraiškų vertinimo rezultatų eilę, kurioje paraiškos išdėstomos pagal surinktus balus mažėjimo tvarka.

21. Sudariusi paraiškų sąrašą, nekeisdama jame esančių paraiškų eiliškumo, Komisija įvertina poreikį užtikrinti Kolektyvo aprūpinimą Kostiumais ir sudaryti sąlygas dalyvauti Lietuvos dainų šventėse bei priima motyvuotą siūlymą dėl konkrečios lėšų sumos (procentinės išraiškos nuo bendrų Kostiumams įsigyti reikalingų lėšų) skyrimo Kolektyvui, atsižvelgdama į valstybės skirto dalinio finansavimo lėšų sumą ir bendrą lėšų poreikį, nurodytą paraiškose.

22. Komisija, atlikusi šio Aprašo 19–21 punktuose nurodytus veiksmus, priima ir Centrui pateikia rekomendacines vertinimo išvadas, kuriose nurodo:

22.1. Pareiškėjo ir Kolektyvo rekvizitus ir jo paraiškoje nurodytų lėšų dydį;

22.2. Pareiškėjo pateiktos paraiškos įvertinimą balais;

22.3. siūlymą Pareiškėjui skirti konkrečią lėšų sumą ir šio siūlymo motyvus.

23. Centras per 5 darbo dienas nuo Komisijos vertinimo pabaigos Kultūros ministerijai pateikia:

23.1. Pareiškėjų, kurie pateikė tikrovės neatitinkančią informaciją, sąrašą;

23.2. paraiškų, kurios buvo atmestos administracinės atitikties vertinimo etape, sąrašą;

23.3. paraiškų, kurios buvo atmestos ekspertinio vertinimo etape, sąrašą;

23.4. Komisijos priimtas rekomendacines vertinimo išvadas.

24. Kultūros ministras per 20 darbo dienų nuo šio Aprašo 23 punkte nurodytų sąrašų gavimo dienos:

24.1. priima sprendimą dėl dalinio finansavimo lėšų skyrimo;

24.2. nustatęs, kad, vertinant paraiškas nesilaikyta šio Aprašo reikalavimų, paveda Centrui organizuoti paraiškų svarstymą iš naujo.

25. Jeigu Komisijos priimtose rekomendacinėse vertinimo išvadose siūloma skirti didesnį dalinį finansavimą, negu atitinkamais metais numatyta bendra dalinio finansavimo lėšų suma, dalinio finansavimo lėšos skiriamos daugiau vertinimo balų surinkusiam Pareiškėjui (-ams).

26. Kultūros ministro įsakymas dėl dalinio finansavimo lėšų skyrimo skelbiamas Kultūros ministerijos interneto svetainėje www.lrkm.lrv.lt ir Centro interneto svetainėje www.lnkc.lt.

**V SKYRIUS**

**KOSTIUMŲ GAMYBOS IR ĮSIGIJIMO ORGANIZAVIMAS IR DALINIS IŠLAIDŲ FINANSAVIMAS**

27. Pareiškėjai per 40 darbo dienų po kultūros ministro įsakymo pagal Aprašo 26 punktą paskelbimo privalo su Centro specialistais suderinti numatomų Kostiumų ar jų dalių gamybos ir įsigijimo sąlygas:

27.1. Kostiumų modeliai, jų dalys, komplektavimas, medžiagos, gaminimo būdas turi atitikti konkretaus etnografinio regiono, istorinio laikotarpio, Kolektyvo pobūdžio reikalavimus;

27.2. Kostiumų komplektų, Kostiumų dalių skaičius turi atitikti realius Kolektyvo poreikius;

27.3. gaminamų ar įsigyjamų Kostiumų kainos turi būti realios, atitinkančios rinkos kainas, maksimali visiškai sukomplektuoto kostiumo kaina neturi viršyti 2000 Eur;

27.4. Kostiumų gamintojai ir tiekėjai turi būti sertifikuoti tautinio paveldo produktų (Kostiumų, jų dalių) gamintojai arba kvalifikuoti, ilgametę patirtį turintys meistrai.

28. Pareiškėjai, suderinę su Centru numatomų Kostiumų ar jų dalių gamybos ir įsigijimo sąlygas, pasirašo dvišalę dalinio finansavimo sutartį.

29. Dalinio finansavimo lėšos turi būti naudojamos tik Kostiumų gamybos ir įsigijimo išlaidoms padengti.

30. Ne vėliau kaip iki einamųjų metų lapkričio 1 d. Pareiškėjas privalo pateikti Centrui patirtas išlaidas patvirtinančių dokumentų kopijas:

30.1. suteiktų paslaugų perdavimo-priėmimo akto su pagamintų ar įsigytų Kostiumų (jų dalių) sąrašu kopiją;

30.2. tiekėjų sąskaitos (-ų) faktūros (-ų) ar kitų apskaitos dokumentų, patvirtinančių Kostiumų gamybą ir įsigijimą, kopiją (-as);

30.3. dokumentą, patvirtinantį, kad iš Pareiškėjo ar kito juridinio ar fizinio asmens skirtų lėšų buvo apmokėta ne mažiau kaip 50 procentų Kostiumų pagaminimo ar įsigijimo išlaidų.

31. Centras sutartyje numatytas dalinio finansavimo lėšas perveda Pareiškėjui per 30 darbo dienų nuo Pareiškėjo patirtas išlaidas patvirtinančių dokumentų pateikimo Centrui dienos.

32. Lėšos Pareiškėjui nepervedamos šiais atvejais:

32.1. nesuderinus Aprašo 27 punkte nurodytų sąlygų;

32.2. nepateikus Aprašo 30 punkte nurodytų dokumentų;

32.3. jeigu Kolektyvas nutraukia savo veiklą.

33. Apie šio Aprašo 32 punkte nurodytus atvejus Centras nedelsdamas informuoja Kultūros ministeriją.

34. Šio Aprašo 32 punkte nurodytais atvejais, nepanaudotos lėšos kultūros ministro įsakymu skiriamos kitam Pareiškėjui (-ams) pagal paraiškų vertinimo rezultatų eilę.

**VI SKYRIUS**

**KOSTIUMŲ GAMYBOS IR ĮSIGIJIMO IŠLAIDŲ KONTROLĖ**

35. Už Kostiumų pagaminimą ar įsigijimą, sutarčių sudarymą, savalaikį ir tinkamą išlaidas patvirtinančių dokumentų pateikimą Centrui ir atsiskaitymą su tiekėjais yra atsakingas Pareiškėjas.

**VII SKYRIUS**

**BAIGIAMOSIOS NUOSTATOS**

36. Kultūros ministro įsakymai dėl dalinio finansavimo lėšų skyrimo gali būti skundžiami Lietuvos Respublikos administracinių bylų teisenos įstatymo nustatyta tvarka.

\_\_\_\_\_\_\_\_\_\_\_\_\_\_\_\_

Tautinių, archeologinių, istorinių kostiumų mėgėjų meno kolektyvams gamybos ir įsigijimo išlaidų dalinio finansavimo tvarkos aprašo 1 priedas

**TAUTINIŲ, archeologinių, istorinių KOSTIUMŲ MĖGĖJŲ MENO KOLEKTYVAMS GAMYBOS IR įsigijimo išlaidų DALINIO FINANSAVIMO PARAIŠKA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

(Pareiškėjo pavadinimas, teisinė forma, adresas, juridinio asmens kodas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

data

Pareiškėjo kontaktinis asmuo:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(vardas, pavardė, pareigos, telefono nr., el. pašto adresas)

**\*\*\***

**Informacija apie mėgėjų meno kolektyvą, jo turimus Kostiumus ir poreikį**

1. Tikslus mėgėjų meno kolektyvo (toliau – Kolektyvas) pavadinimas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Kolektyvo vadovas / kontaktinis asmuo (*vardas, pavardė, telefono nr., el. pašto adresas*)

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

3. Pareiškėjo ar kito juridinio ar fizinio asmens skiriama lėšų dalis (ne mažiau kaip 50 procentų viso poreikio) \_\_\_\_\_\_\_\_\_\_\_\_\_ Eur

4. Prašoma dalinio finansavimo lėšų \_\_\_\_\_\_\_\_\_\_\_\_\_\_\_\_ Eur

5. Kostiumų poreikis:

|  |  |  |
| --- | --- | --- |
| **Eil. nr.** | **Kostiumai (vyriški, moteriški) ir / arba jų dalys** | **Kiekis, vnt.** |
|  |  |  |
|  |  |  |
|  |  |  |
|  |  |  |

6. Kolektyvo meninio lygio kategorija pagal Kategorijų suteikimo mėgėjų meno kolektyvams pagal meninį lygį, veiklą ir pasiektus rezultatus nuostatus, patvirtintus Lietuvos Respublikos kultūros ministro 2008 m. kovo 17 d. įsakymu Nr. ĮV-145 \_\_\_\_\_\_\_\_\_\_\_\_\_\_\_.

7. Kolektyvo dalyvavimas dviejose pastarosiose Lietuvos dainų šventėse (*įrašyti metus*) \_\_\_\_\_\_\_\_\_\_\_\_\_\_\_

8. Kolektyvo narių skaičius \_\_\_\_\_\_\_\_\_\_\_\_\_\_, tarp jų – moterų\_\_\_\_\_\_\_\_\_\_, vyrų\_\_\_\_\_\_\_\_\_\_\_\_\_\_

9. Kolektyvo veikla per pastaruosius trejus metus *(prie paraiškos pridėti laisvos formos aprašymą apie parengtas naujas programas – kada ir kokių; surengtus koncertus, pasirodymus savivaldybėje, Lietuvoje, užsienyje – kur, kiek ir kokių; kitą meninę, kūrybinę, edukacinę veiklą; prizus, apdovanojimus, kitus laimėjimus).*

10. Informacija apie ankstesnį Kostiumų arba dalinio finansavimo lėšų skyrimą iš valstybės biudžeto lėšų *(tinkamą atsakymą pabraukti ir patikslinti):*

10.1.Anksčiau gauta Kostiumų arba lėšų, bet Kostiumai nebaigti sukomplektuoti:

kuriais metais gauta \_\_\_\_\_\_\_\_\_\_\_\_\_\_,

kiek lėšų \_\_\_\_\_\_\_\_\_\_\_\_ Eur,

10.2. Negauta Kostiumų arba lėšų;

10.3. Gauta prieš 10 metų ir anksčiau (kuriais metais gauta \_\_\_\_\_\_\_\_\_\_\_\_ )

10.4. Gauta prieš 3–9 metus (kuriais metais gauta \_\_\_\_\_\_\_\_\_\_\_\_ )

11. Informacija apie kolektyvo turimų Kostiumų būklę *(tinkamą atsakymą pabraukti ir patikslinti)*:

11.1. Neturi Kostiumų;

11.2. Turi nepakankamai kokybiškų Kostiumų, palyginti su dalyvių skaičiumi, poreikiu:

11.2.1. Kiek sukomplektuotų Kostiumų turi \_\_\_\_\_\_\_\_\_\_\_\_\_\_\_ ;

11.2.2. Kiek Kostiumų trūksta, kodėl *(Kostiumai nebaigti sukomplektuoti, kolektyvą papildė nauji nariai, kita \_\_\_\_\_\_\_\_\_\_\_\_\_\_\_\_\_\_\_);*

11.2.3. Turimi Kostiumai / jų dalys susidėvėję.

11.2.4.Turi būtinus kolektyvo poreikį atitinkančius Kostiumus, bet nori juos papildyti naujomis detalėmis, patobulinti *(nurodyti, kokiu tikslu\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_).*

*Pastaba:* Pateikę neteisingą informaciją Pareiškėjai trejus metus netenka teisės dalyvauti konkurse dėl dalinio finansavimo skyrimo.

Patvirtinu, kad paraiškoje pateikta informacija yra teisinga.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ A.V. \_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Pareiškėjo vadovo vardas, pavardė) (parašas)

PRIDEDAMA:

1. Dokumentas, patvirtinantis, kad Pareiškėjas ar kitas juridinis ar fizinis asmuo skiria 50 procentų paraiškoje nurodyto lėšų poreikio.

2. Laisvos formos kolektyvo veiklos per pastaruosius trejus metus aprašymas.

3. Kiti dokumentai (jų kopijos), kurie, Pareiškėjo nuomone, gali būti svarbūs vertinant paraišką:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tautinių, archeologinių, istorinių kostiumų mėgėjų meno kolektyvams gamybos ir įsigijimo išlaidų dalinio finansavimo tvarkos aprašo 2 priedas

**TAUTINIŲ, archeologinių, istorinių KOSTIUMŲ MĖGĖJŲ meno kolektyvams GAMYBOS IR įsigijimo išlaidų DALINIO FINANSAVIMO tvarkos aprašO**

**LĖŠŲ POREIKIO VERTINIMO LENTELĖ**

|  |  |  |  |  |
| --- | --- | --- | --- | --- |
| **Eil.**  **nr.** | **Kriterijus** | **Kriterijaus apibūdinimas** | **Balų skalė** | **Skiriami balai** |
| 1. | Kolektyvo turimų Kostiumų būklė | 1. Neturi Kostiumų.  2.Turi nepakankamai kokybiškų Kostiumų, palyginti su dalyvių skaičiumi, poreikiu (Kostiumai nebaigti sukomplektuoti, kolektyvą papildė nauji nariai).  3. Turimi Kostiumai, jų dalys susidėvėję .  4. Turi būtinus kolektyvo poreikį atitinkančius Kostiumus, bet nori juos papildyti naujomis detalėmis, patobulinti. | 10  7–9  4–6  0–3 |  |
| 2. | Ankstesnis Kostiumų arba dalinio finansavimo lėšų iš valstybės biudžeto lėšų kolektyvui skyrimas | 1. Anksčiau gauta Kostiumų / jų dalių arba lėšų, bet Kostiumai nebaigti sukomplektuoti.  2. Negauta Kostiumų / jų dalių arba lėšų.  3. Gauta prieš 10 metų ir anksčiau.  4. Gauta prieš 3–9 metus. | 7–10  6  4–5  0–3 |  |
| 3. | Paraiškoje deklaruojamas dalinio finansavimo lėšų poreikis (eurais) | 1.Daugiau nei 5000.  2. Nuo 1000 iki 5000.  3. Nuo 500 iki 1000.  4. Iki 500. | 9–10  5–8  2–3  0–1 |  |
| 4. | Kolektyvo dalyvių skaičius | 1. Daugiau nei 40.  2. Nuo 20 iki 40.  3. Nuo 10 iki 20.  4. Nuo 4 iki 10. | 8–10  5–7  2–3  0–1 |  |
| 5. | **Iš viso balų:** | | |  |

Pastaba: preliminarus Kostiumo dalių susidėvėjimo laikas:

a) moteriškas kostiumas:

marškiniai – 5 metai; liemenė, prijuostė, galvos danga – 8 metai; sijonas, juosta – 10 metų.

b) vyriškas kostiumas:

marškiniai – 5 metai; kelnės, juosta, skrybėlė – 8 metai; liemenė, sermėga – 10 metų.